العدل والاحسان، الجماعة الاسلامية المعارضة للنظام، عندها تاريخ فالركوب على الاحتجاجات والأحداث، اليوم دخلت راسها فمسألة علمية خالصة، قضية الغاء التروايح من عدمها، خصوصا في ظل تزايد عدد الإصابات بفيروس كورونا مؤخرا بالمغرب، وحتى عالميا. حسن بناجح، القيادي فالجماعة، قال في تدوينة على الفايسبوك :”اسبوعان فقط على رمضان الكريم، وكل قلوب المسلمين تهفو إلى ترويحها بصلاة التراويح، وبيوت الله تنتظر تهيئ المفتوح منها وفتح المغلق، فما عاد الوضع يحتمل هذا الاستثناء غير المفهوم”. غير هو اللي معارفش بناجح بلي ماشي السلطات اللي كتحدد شنو تسد وشنو تخلي، كاينا لجنة اليقظة، وكاينين اللجن العلمية كيديرو توصيات بناء عليها كتقرر الحكومة. لبارح تسجلت 301 حالة جديدة مؤكدة، الرقم ارتفع تزامنا مع انتشار السلالة البريطانية فالمغرب، طبعا رئيس الحكومة حذر من موجة ثالثة للفيروس. وقال رئيس الحكومة، في تغريدة على “تويتر”: “شهدت الأيام الأخيرة ارتفاعا نسبيا في أعداد الإصابات بكوفيد-19، وارتفع عدد الحالات الخطيرة التي تستلزم الإنعاش إلى 72 في الـ24 ساعة الأخيرة”. مصدر عضو فاللجنة العلمية قال لـ”كود” :”ميمكنش نديرو توصيات بناء على الأهواء ديالنا ولا بناء على الاحاسيس، كايننين أمور علمية كنخضعو ليها، والاغلاق من التاسعة ليلا على سبيل المثال عندها اثر ايجابي في تخفيض الاصابات”. وأوضح ذات المصدر لـ”كود” :”لحد مزال كندرسو وضعية رمضان، مكاينش غير القرار الصحي في التعامل مع الوضع، بل كاين تداخل بين الاقتصادي والاجتماعي مع الصحي”. بخصوص العادات ديال رمضان، قال ذات المصدر “لا نأخذ بعين الاعتبار العادات، بل نتساءل هل هناك سبب ما لتغيير الاجراءات اللي خدينا، والتوصيات للي درنا لحد الآن اثبتنا نجاعة”. وأضاف :”من الناحية العلمية، رمضان أو أي مناسبة دينية تتكون فيه الحركية كثيرة، غير المشكل هاد المناسبة تتزامن مع بداية انتشار السلالة البريطانية، واللي يمكن أن تصل إلى الاشخاص في وضعية هشاشة خصوصا مزال مكملناش عملية التلقيح لهؤلاء الأشخاص”. ومن المتوقع أن تتخذ اللجنة العلمية توصيات مهمة، لكن “ميمكنش نخسرو داكشي لي بنينا عليه” وفق ذات المصدر. 
العدل والاحسان ركبات على التراويح وطلبات بفتح الجوامع..ومصدر باللجنة العلمية لـ”كود”: مكنخضعوش للضغوط الفايسبوكية وكنأمنو فقط بالمقاربة العلمية والسلالة البريطانية بدات تنتشر بسرعة فالمغرب وحنا مزال ملقحناش الفئات الهشة كاملة